KIRJALLINEN KYSYMYS E-2593/02 esittäjä(t): Antonios Trakatellis (PPE-DE) komissiolle. Vaaliluettelot ja Kreikan kansalaisuuden myöntäminen laittomasti.



Virallinen lehti nro 155 E , 03/07/2003 s. 0036 - 0037



KIRJALLINEN KYSYMYS E-2593/02 esittäjä(t): Antonios Trakatellis (PPE-DE) komissiolle (18. syyskuuta 2002) Aihe: Vaaliluettelot ja Kreikan kansalaisuuden myöntäminen laittomasti Vaaliluetteloita koskevan järjestelmän muutoksen jälkeen kunnallis- ja läänitason vaalit suoritetaan Kreikassa vaalikirjan sijasta vaalikortin käyttöön perustuvan järjestelmän mukaisesti. Kreikkalaisessa lehdistössä julkaistujen tietojen ja pääoppositiopuolueen esittämien syytösten mukaan on ilmennyt, että on olemassa huomattava määrä vaaliluetteloon kirjattuja henkilöitä, joilla ei ole ollut oikeutta saada Kreikan kansalaisuutta ja jotka sisäministeriön mukaan on pyyhitty yli luetteloista. Kuitenkaan ei ole annettu tietoa heidän täsmällisestä lukumäärästään eikä mitään muitakaan yksityiskohtaisia, kansalaisuuden myöntämistä koskevia tietoja. Edellä mainittujen seikkojen taustaa vasten kysyn: 1. Onko Kreikan valtio antanut komissiolle täydelliset tiedot todetusta laittomasta kansalaisoikeuksien myöntämisestä, tapausten täsmällisestä lukumäärästä sekä yksityiskohtaiset tiedot näiden myönnettyjen oikeuksien peruuttamisista? 2. Mikäli näistä oikeuksien peruuttamisista on tiedotettu komissiolle, mihin toimiin se aikoo ryhtyä paikantaakseen laittomasti kansalaisuuden saaneet henkilöt, jotka saattavat oleskella myös jossakin muussa EU:n jäsenvaltiossa? 3. Mikäli Kreikan hallitus ei ole tähän mennessä toimittanut edellä mainittuja tietoja, aikooko komissio pyytää niitä voidakseen tarkastaa, liikkuvatko laittomasti kansalaisuuden saaneet henkilöt EU:n alueella laittomilla passeilla? António Vitorinon komission puolesta antama vastaus (24. lokakuuta 2002) Arvoisa parlamentin jäsen ottaa Kreikan vaaliluettelojärjestelmän muutosten valossa esille kysymyksiä, jotka koskevat Kreikan kansalaisoikeuksien myöntämistä. Aihetta on käsitelty kirjallisessa kysymyksessä P-0024/02(1) ja suullisessa kysymyksessä H-0087/01(2) parlamentin helmikuun 2001 istuntojakson kyselytunnilla sekä kysyjän itsensä esittämässä suullisessa kysymyksessä H-0706/01(3) parlamentin lokakuun 2001 istuntojakson kyselytunnilla. Komissio vahvistaa tuolloin esittämänsä näkemykset. Komissio muistuttaa, että jäsenvaltion kansalaisuus on kokonaan kunkin jäsenvaltion sisäinen asia, minkä vahvistaa Euroopan unionista tehtyyn sopimukseen liitetty julistus jäsenvaltion kansalaisuudesta(4). Toisin sanoen kansalaisuuden menettämiseen ja saamiseen liittyvien ehtojen antaminen kuuluu kunkin jäsenvaltion toimivaltaan, jota on käytettävä yhteisön lainsäädännön mukaisesti(5). Näin ollen Kreikan kansalaisuuden menettämistä ja saamista koskevat ehdot antaa Kreikka, ja niiden asianmukaista soveltamista valvovat Kreikan viranomaiset. Tämä koskee myös kysyjän mainitsemaa kansalaisoikeuksien myöntämistä. Koska jäsenvaltiot ovat vastuussa siitä, että kansalaisuuden menettämistä ja saamista koskevaa kansallista lainsäädäntöä sovelletaan asianmukaisesti, ne eivät vastaa näistä asioista komissiolle. Näin ollen komissio ei ole pyytänyt eikä saanut Kreikan viranomaisilta kansalaisoikeuksien myöntämistä koskevia tarkkoja tietoja. Komission aiemmissa vastauksissa on jo käsitelty maahanmuuttoa ja turvapaikka-asioita koskevia kansallisten viranomaisten tietoja, jotka Euroopan yhteisöjen tilastotoimisto Eurostat kerää vuosittaista tilastointiaan varten. (1) EYVL C 106 E, 4.7.2002. (2) Kirjallinen vastaus, 13.2.2001. (3) Kirjallinen vastaus, 2.10.2001. (4) Julistus n:o 2 jäsenvaltion kansalaisuudesta (EYVL C 191, 29.7.1992). (5) Ks. asia C-369/90, Mario Vicente Micheletti ym. v. Delegación del Gobierno en Cantabria, tuomio 7.7.1992 (Kok. 1992, s. I4239).